Waterpolo: San Ġiljan jirbħu d-derby tal-Balluta San Ġiljan …… 13 San Ġiljan rebħu d-derby tal-Balluta meta għelbu lil Neptunes bl-iskor ta' 13-10 liema skor jista' jidher kemmxejn qarrieqi hekk kif is-Saints iddominaw il-partita bl-eċċezzjoni tal-aħħar sessjoni li bir-rebħa aċċertata huma sofrew goals bi traskuraġni. Min-naħa l-oħra Neptunes kienu biss id-dell tat-team li umilja lir-rivali Sliema meta rebħulhom bl-iskor kbir ta' 14-4 nhar l-Erbgħa li għadda, bl-uniku punt pożittiv għalihom ikun Jake Muscat li ddefenda b'mod qalbeini u skorja żewġ goals tal-istampi. Dan filwaqt li kuntrarju għas-soltu, il-captain Stevie Camilleri kien ferm kwiet fejn ġie annullat għal kollox mid-difensuri Ġiljaniżi u skorja biss żewġ goals b'wieħed minnhom jasal minn penalty. San Ġiljan rebħu l-ewwel sessjoni bl-iskor minimu ta' 1-0 bil-goal uniku jasal minn Paul Fava. It-tieni sessjoni pproduċiet xejn inqas minn disa' goals bil-Ġiljanizi joħorġu rebbieħa għal darb'oħra b'marġni ta' goal, din id-darba bl-iskor ta' 5-4. Għalihom irnexxielhom isibu x-xibka Andreas Galea, Paul Fava, Ben Plumpton (2) u Dino Zammit. Għal Neptunes wieġbu Nikolai Zammit (2) bit-tieni goal jasal minn man-up wara li tkecca Matthew Zammit, u Jordan Camilleri (2) bit-tieni goal jasal ukoll minn sitwazzjoni ta' player iktar wara li tkeċċa Paul Fava. Fit-tielet sessjoni San Ġiljan ħadu r-riedni tal-logħba b'Neptunes jikkrollaw għal kollox. Dan hekk kif il-Ġiljaniżi ttrijonfaw bl-iskor ta' 5-1 bl-iskorers ikunu Andreas Galea, Paul Fava, Ben Plumpton, Dino Zammit u Darren Zammit. Jeremy Abela skorja l-uniku goal għal Neptunes minn man-up wara li tkeċċa Paul Fava. Bil-punti massimi diġá assigurati, is-Saints irrilassaw xi ftit fl-aħħar sessjoni u sofrew goals li faċilment setgħu ġew evitati. Fil-fatt, Neptunes ħarġu rebbieħa b'punteġġ ta' 5-2 bl-awturi tal-goals ikunu Jeremy Abela minn man-up wara li tkeċċa Andreas Galea, Jake Muscat (2) u Stevie Camilleri (2) bit-tieni goal jasal minn penalty. Min-naħa l-oħra, Ben Plumpton u Andreas Galea sabu x-xibka għall-Ġiljaniżi.